Det har vært en dårlig skjult hemmelighet at Real Madrid skal låne ham ut, men til hvilken klubb har forblitt ukjent frem til nå. Real Madrid bekrefter at de har kommet til enighet med Vitesse om en avtale som strekker seg frem til 30. juni 2019.

Laster Twitter-innhold Kunne ikke laste innhold, men du kan gå til twittermeldingen.

Imponert av Vitesse

Hovedpersonen selv skal være godt fornøyd med valget.

– Jeg har spilt i æresdivisjonen i halvannet år, og ble imponert av Vitesse. Jeg vet at de er et godt lag med en offensiv og dominerende spillestil. Det tror jeg er en stil som vil passe meg bra. Vitesse har også vist at de gir unge spillere en mulighet. Derfor er jeg fornøyd med denne muligheten, sier Ødegaard til Vitesses nettsider.

Han sammenligner videre Vitesse med Heerenveen.

– Vitesse har også vist at unge spillere får en mulighet. Derfor er jeg glad for den sjansen Vitesse har gitt meg, sier den tidligere Strømsgodset-spilleren.

Det er fortsatt tidlig i sesongen men 19-åringens nye klubb ligger foreløpig på tredjeplass a poeng med hans tidligere klubb Heerenveen. I fjor endte klubben på sjetteplass.

MØTER GAMLEKLUBBEN: I kommende sesong vil Ødegaard spille mot sine tidligere lagkamerater i Heerenveen. Foto: Jon Olav Nesvold / NTB scanpix

– Nå får han mye ansvar

NRKs fotballekspert Carl-Erik Torp mener at nordmannen tar en fornuftig avgjørelse når han nå velger en liga han kjenner godt, og en klubb som har fulgt ham tett.

– Det viktigste for unge spillere er å være i en reell konkurransesituasjon, hvor de som ikke spiller fast i alle fall er aktuelle for førsteelleveren hele veien. Nå får han mye ansvar, og vil måtte vise seg frem hele tiden. Treningsgruppen kan være bedre andre steder, men det er fremdeles få av de store klubbene som bruker så unge spillere, sier Torp til NRK.

LANDSLAGET: Ødegaard her i aksjon mot Makedonias Aleksandar Trajkovski. Foto: Boris Grdanoski / AP

Valget gjør også at Torp tror veien til en fast plass på landslaget kan bli enklere.

– Drømmen er selvfølgelig å se han for Real Madrid, og det hadde vært gøy å se han i en annen spansk klubb nå, men nå slipper han å måtte tilpasse seg og bruke tid på å få sjansen. Det gjør også veien til landslaget mye kortere, avslutter 33-åringen.

Nye impulser

Ødegaard ble som kjent kjøpt av Real Madrid i januar 2015. I januar 2017 ble han lånt ut til nederlandske Heerenveen frem til sesongslutt i år. I sommerens oppkjøring med Real Madrid fikk han fikk spilletid mot både Manchester United og Juventus.

TIL 2021: Martin Ødegaard har to år igjen av kontrakten sin med Real Madrid. Foto: NICHOLAS KAMM / AFP

Sportsdirektør Marc van Hintum i Vitesse er tilfreds med at nordmannen blir hos dem året som kommer.

– Vi er meget godt fornøyde med at Martin valgte Vitesse. På grunn av interesse fra andre klubber har vi forsøkt å overbevise Martin med den visjonen vår klubb står for. Martin har kvaliteter som kan gi dette laget nye impulser, sier van Hintum.

Til AS sier Vitesse-trener Leonid Slutski at Ødegaard passer perfekt inn i hans definisjon på en kreativ nummer 10.

– Ødegaard er en glimrende spiller i den posisjonen, han har alt som trengs. Gode pasninger, godt overblikk og målteft.